Žvaigždžių giesmė
Pilna, pilna naktis žvaigždžių! 
Jų tylią psalmę aš girdžiu – 
Ji neapsakoma žodžiu...

Tai amžių aukuro žiedai, 
Kuriuos tu, akli, visadai 
Prie žemės slenksčio atradai...

Šit atdara visa būtis!
Ir tas, kas mįslę jos išvys,
Bus jos dalyvis ir dalis...

Dienos liepsna laki, srauja, 
Ir trūksta valandos gija – 
Širdies netuok per daug su ja...

Nakties žvaigždžių ugnis skalsi. 
Gerbk ją šios žemės ilgesy – 
Tu amžių smilkalas esi...

Baltrušaitis Jurgis
Eilėraščiai